ཨོཾ་ཨཱཿཧཱུྃ། ཆོས་ཉིད་མི་འགྱུར་གདོད་ནས་དག་པའི་སྐུ། །རིག་གདངས་འགགས་མེད་མཚན་དཔེའི་དཀྱིལ་འཁོར་བཀྲ། །ཀུན་བཟང་ཞི་ཁྲོ་རྡོར་སེམས་རྡོ་རྗེ་འཛིན། །དགོངས་བརྒྱུད་བླ་མས་དེང་འདིར་བྱིན་གྱིས་རློབས། །ཆོས་སྐུའི་དབྱིངས་ལས་གཟུགས་སྐུའི་སྒྱུ་འཕྲུལ་རྩལ། །གང་འདུལ་སྤྲུལ་སྐུའི་ཆུ་ཟླ་འགྲོ་ལ་འགྱེད། །དགའ་རབ་འཇམ་དཔལ་བཤེས་གཉེན་ཤྲཱི་སིང་། །རིག་འཛིན་བརྒྱུད་པས་དེང་འདིར་བྱིན་གྱིས་རློབས། །ཛྙཱ་ན་སཱུ་ཏྲ་བི་མ་ལ་མི་ཏྲ། །ཟག་མེད་འཕོ་བ་ཆེན་པོའི་སྐུར་བཞེངས་ཏེ། །གསང་བ་སྙིང་ཏིག་ཆོས་ཀྱི་མཛོད་འཛིན་པ།བརྡ་བརྒྱུད་བླ་མས་དེང་

འདིར་བྱིན་གྱིས་རློབས། །བི་མས་རྗེས་བཟུངས་མྱང་བན་ཏིང་འཛིན་བཟང་། །གནས་ལུགས་མངོན་གྱུར་ལྡང་མ་ལྷུན་རྒྱལ་མཚན། །ཟག་མེད་འཇའ་ལུས་ལྕེ་བཙུན་སེང་དབང་ཞབས། །སྙན་བརྒྱུད་སྤེལ་མཛད་རྣམས་ཀྱི་བྱིན་གྱིས༴ །སྙིང་ཏིག་བཀའ་གཏེར་བདག་པོ་རྒྱལ་བ་ཞང་། །བཤད་སྒྲུབ་བསྟན་པ་དར་མཛད་ཉི་མ་འབུམ། །མངོན་སུམ་འོད་གསལ་སྟོན་པའི་ཇོ་འབེར་བ། །གྲུབ་ཐོབ་བརྒྱུད་པ་རྣམས་ཀྱི་བྱིན་གྱིས་རློབས། །འཁྲུལ་ཞིག་སེང་གེ་རྒྱབ་པ་སངས་རྒྱས་དབོན། །གྲུབ་རྟགས་རྫུ་འཕྲུལ་མངའ་བརྙེས་མེ་ལོང་རྡོར། །བི་མའི་རྣམ་འཕྲུལ་རིག་འཛིན་གཞོན་ནུ་རྒྱལ། །རྫོགས་ཆེན་བདག་པོ་རྣམས་ཀྱི་བྱིན༴ །མཁྱེན་པའི་ཀློང་ཆེན་མདོ་རྒྱུད་རབ་འབྱམས་གཟིགས། །དྲི་མེད་ཡེ་ཤེས་སྣང་བའི་འོད་ཟེར་འགྱེད། །སྔ་འགྱུར་བསྟན་པའི་ཉི་མ་གཅིག་པུ་པ། །ཀུན་མཁྱེན་ཆེན་པོས་དེང་འདིར་བྱིན༴ །བྱ་བྲལ་ཆོས་རྗེ་བཀྲ་ཤིས་འབྱུང་

གནས་དང་། །གཞན་ཕན་རྡོ་རྗེ་དེ་སྲས་ནམ་མཁའི་མཚན། །འོད་གསལ་ཀློང་ཡངས་བསོད་ནམས་རིན་ཆེན་ཞབས། །སྙིགས་དུས་འདྲེན་མཆོག་རྣམས་ཀྱི་བྱིན༴ །གསང་སྔགས་ཆོས་མཛོད་འཛིན་པ་ངག་གི་དབང་། །དངོས་འཛིན་འཁྲུལ་ཞིག་བསོད་ནམས་དབང་པོ་མཆོག །བཀའ་དྲིན་ཟླ་མེད་རྩ་བའི་བླ་མའི་བར། །སངས་རྒྱས་དངོས་བྱོན་རྣམས་ཀྱི་བྱིན༴ །དེ་ལྟར་གསོལ་བ་འདེབས་པའི་གདུང་དབྱངས་འདི། །ཡེ་ཤེས་གཟིགས་པ་མངའ་བའི་བླ་མ་རྣམས། །སྒྲིབ་མེད་ལྷ་སྙན་དག་པས་གསན་མཛོད་ལ། །དམིགས་བྲལ་ཐུགས་རྗེ་ཆེན་པོས་ཉེར་དགོངས་གསོལ། །བདག་དང་མཁའ་མཉམ་མར་གྱུར་འགྲོ་བ་ཀུན། །གཟོད་ནས་དག་པའི་ཆོས་ཉིད་ཡིད་བཞིན་དུ། །ཡིན་པར་མ་ཤེས་བག་ཆགས་རྟོག་སྒྲིབ་ཀྱིས། །དུས་གསུམ་རྒྱུན་དུ་འཐུམ་འདི་བསལ་དུ་གསོལ། །འཁོར་འདས་མཉམ་ཉིད་ཡེ་སངས་རྒྱས་པའི་གཞིར། །བླང་དོར་མཚན་འཛིན་དགག་སྒྲུབ་མི་འཚལ་ཡང་། །སྒོམ་བྱེད་སྒོམ་བློ་མང་པོས་བསླད་པས་ཕུང་།

།སྒོམ་འཛིན་བཅོས་མའི་མདུད་རྒྱ་ཞིག་ཏུ་གསོལ། །སྣང་སྲིད་སྣོད་བཅུད་དངོས་པོར་བཟུང་བ་ཡི། །འཁྲུལ་ལ་ཡང་འཁྲུལ་བསྣོན་ཅིང་ཞེན་བྱེད་པ། །འདི་ཀུན་རང་སྣང་འོད་གསལ་ཐིག་ལེའི་ཀློང་། །ཤེས་རབ་རང་བྱུང་སྒྲོན་མར་ཐིམ་མཛད་གསོལ། །མངོན་སུམ་སྣང་བ་སྒྱུ་འཕྲུལ་སྤྲུལ་པའི་སྐུ། །གཉིད་དང་རྨི་ལམ་སྣང་བ་ལོངས་སྐུའི་ཚུལ། །འཆི་བ་འོད་གསལ་ཆོས་སྐུར་མ་བུ་འདྲེས། །འཁྲུལ་པའི་རྒྱུན་ཐག་རྩད་ནས་ཆོད་མཛད་གསོལ། །ཆོས་ཉིད་བར་དོ་ལོངས་སྐུའི་འཆར་སྣང་དང་། །སྲིད་པ་བར་དོ་སྤྲུལ་སྐུའི་རྩལ་མདངས་རྣམས། །ཐམས་ཅད་རང་རིག་ཆོས་སྐུར་ཐག་ཆོད་པའི། །གདེང་ཐོབ་སྐུ་གསུམ་རྒྱལ་སར་འཁོད་མཛད་གསོལ། །ས་ལམ་རིམ་པ་མ་རྩོལ་ངང་གི་སྒྲོད། །རང་གཞན་དོན་གཉིས་མ་འབད་ལྷུན་གྱིས་གྲུབ། །སྤྲུལ་པའི་ཟློས་གར་རྩོལ་མེད་འགྲོ་ལ་སྣང་། །འཁོར་བའི་རྒྱུ་འབྲས་གཏན་ཟད་མཛད་དུ་གསོལ།། གསང་བ་བླ་ན་མེད་པ་འོད་གསལ་རྡོ་རྗེ་

སྙིང་པོའི་རྒྱུད་སྡེ་འབུམ་ཕྲག་དྲུག་ཅུའི་ཡང་སྙིང་བི་མ་ལའི་སྙིང་ཐིག་ཟབ་པ་སྤོད་བཞི་དང་དེ་དག་གི་དོན་མདོར་བསྡུས་པ་ཟབ་ཆོས་བླ་མ་ཡང་ཐིག་ཡིད་བཞིན་ནོར་བུ་དང་བཅས་པའི་བླ་བརྒྱུད་ལ་གསོལ་བ་བཏབ་པ་བདུད་རྩིའི་འདོད་འཇོ་ཞེས་བྱ་བ་ལ། སྣ་ཚོགས་རང་གྲོལ་གྱི་བཀོད་པ་གུ་རུ་ཨ་དྷིཥྛ་ན་མ། ན་མོ་གུ་རུ། སྤྱི་གཙུག་བདེ་ཆེན་འོག་མིན་དུ། །ཁྱབ་བདག་རྒྱལ་བ་ཀུན་ཏུ་བཟང་། །རྡོ་རྗེ་འཆང་ཆེན་རྡོར་སེམས་བཅས། །དབྱིངས་ནས་བརྩེར་དགོངས་ཐུགས་རྗེས་གཟིགས། །སྤྲུལ་པའི་རིག་འཛིན་རོ་ལངས་བདེ། །མཉྫུ་མི་ཏྲ་ཤྲཱི་སེང་། །ཡེ་ཤེས་མདོ་དང་བི་མ་ལ། །དབྱིངས་ནས༴ །མྱང་བན་ཆེ་དང་བློ་གྲོས་དབང་། །རིན་ཆེན་འབར་དང་ལྷུན་རྒྱལ་དང་། །ལྕེ་བཙུན་སེང་དབང་ཤངས་པ་རས། །དབྱིངས་ནས༴ །ཟྭ་སྟོན་ཆོས་འབར་དགྱེར་སྟོན་ཞབས། །གཉན་སྟོན་ཤེས་རབ་རྩེ་མོ་བ། །ཀུ་མ་རཱ་ཛ་རྒྱལ་བ་གཡུང་། །དབྱིངས་ནས༴།ཐུགས་སྲས་དགེ་འདུན་བཟང་པོ་དང་། །མཁས་གྲུབ་རྒྱལ་སྲས་ཆོས་རྗེའི་ཞབས། །མོན་རྫོང་རས་དང་ཐོད་སྨྱོན་པ། །དབྱིངས་ནས༴

།བྱ་བཏང་ཆོས་ཉིད་རང་གྲོལ་རྗེ། །གྲུབ་ཐོབ་ཉི་ཟླ་གྲགས་པའི་མཚན། །མཁས་མཆོག་ཀུན་བཟང་ཀློང་ཡངས་པ། །དབྱིངས་ནས།༴ །སྐད་གཉིས་སྨྲ་བ་གཞན་ཕན་རྡོར། །རྗེ་བཙུན་རྩ་བའི་བླ་མ་མཆོག །ཞི་ཁྲོ་རབ་འབྱམས་བཀའ་སྲུང་བཅས། །དབྱིངས་ནས༴ །སྐྱབས་གནས་བླ་མ་རྒྱུད་པར་བཅས། །ཟག་མེད་ཡེ་ཤེས་དགོངས་ཀློང་ནས། །རྒྱུན་ཆད་མེད་པའི་ཐུགས་རྗེ་ཡིས། །མོས་པའི་བུ་ལ་གཟིགས་སུ་གསོལ། །ལས་ཉོན་སྒྲིབ་ཚོགས་དག་པ་དང་། །ཉམས་རྟོགས་ཡེ་ཤེས་འབར་བ་དང་། །གཉིས་འཛིན་འཁྲུལ་སྣང་རང་གྲོལ་ཏེ། །སྣང་བཞི་མཐར་ཕྱིན་བྱིན་གྱིས་རློབས། །ཚེ་འདི་དུས་འདི་སྐད་ཅིག་འདིར། །བྱིན་རླབས་རྩལ་དབང་ཐོབ་ནས་ཀྱང་། །སྐུ་གསུམ་དབྱེར་མེད་མངོན་གྱུར་ནས། །གཞན་ཕན་ལྷུན་གྲུབ་འབྱུང་བར་ཤོག པཎ་ཆེན་བི་མ་ལ་ནས་བརྒྱུད་པའི་རྫོགས་ཆེན་ཟབ་མོ་ཡང་ཏིག་ལ་དཔེ་རྒྱུད་དང་སྙན་རྒྱུད་གཉིས་ཡོད་པ་ལས་དཔེ་རྒྱུད་ནི་གཏེར་ནས་བྱོན་པ་ཡིན་ཀྱང་བླ་མ་ཡང་ཏིག་དང་བརྒྱུད་

རིམ་གཅིག་ཚེ། གསོལ་འདེབས་ཀྱང་ཟུར་དུ་མི་དགོས་ཀྱི། སྙན་བརྒྱུད་གསང་བསྐོར་གྱི་བླ་མ་བརྒྱུད་རིམ་ལ་གསོལ་བ་འདེབས་པ་མདོར་བསྡུས་དངོས་གྲུབ་ཆར་འབེབས་ཞེས་བྱ་བ་། ཨོཾ་ཨཱཿཧཱུྃ། འདི་ལྟར་འཁོར་འདས་ཆོས་རྣམས་ཀུན། །གདོད་ནས་རང་སེམས་ཆོས་ཀྱི་སྐུར། །ལྷུན་གྱིས་གྲུབ་པའི་སྤྲོས་བྲལ་དབྱིངས། །ཐིག་ལེ་ཉག་གཅིག་ཁྱབ་གདལ་ངང་། །དེ་ལྟར་མ་རྟོགས་འཁྲུལ་པའི་འགྲོར། །བཟོད་མེད་སྙིང་རྗེའི་མདངས་ཆེན་གྱིས། །ཁྱབ་བདག་བླ་མའི་གོ་འཕང་ལ། །འགོད་ཕྱིར་བྱང་ཆུབ་སེམས་མཆོག་བསྐྱེད། །སྐད་ཅིག་དྲན་རྫོགས་རང་ཉིད་ཀྱི། །སྒོ་གསུམ་བླ་མའི་དཀྱིལ་འཁོར་དུ། །མཁའ་ལ་འཇའ་ཤར་ལྟ་བུར་གསལ། །ཐིག་ལེ་ཉག་གཅིག་མཚོན་པའི་ཞལ། །ཞི་འཛུམ་འགྲོ་ལ་ཐུགས་རྗེས་གཟིགས། །ཐབས་ཤེས་ཟུང་འཇུག་ཕྱག་གཉིས་ཀྱིས། །ཆོས་ཉིད་འགྱུར་མེད་རྡོ་རྗེ་དང་། །དངོས་གྲུབ་འཛད་མེད་ཐོད་པ་འཛིན། །བདེ་སྟོང་ལྷན་སྐྱེས་མཚོ་རྒྱལ་ཡུམ། །ཁ་ཊྭཾ་ཚུལ་དུ་མཆན་ཁུང་བརྒྱན། །དབུ་ལ་ཡེ་ཤེས་ལྔ་ལྡན་

གྱི། །འདབ་ལྡན་རིགས་ལྔ་གཟི་བརྗིད་འབར། །སྐུ་ལ་ཐེག་པ་རིམ་དགུ་ཡི། །ཟབ་བེར་དགུ་བརྩེགས་ལྷབ་ལྷུབ་དང་། །མདོ་སྔགས་ཟུང་འཇུག་ཆོས་གོས་གསོལ། །ཞབས་གཉིས་སྲིད་ཞི་མཉམ་རྫོགས་ཀྱི། །སྐྱིལ་ཀྲུང་པད་ཟླའི་གདན་ལ་བཞུགས། །སངས་རྒྱས་ཡོན་ཏན་མ་ལུས་ཀུན། །རྫོགས་ཕྱིར་མཚན་དང་དཔེ་བྱད་ལྡན། །ཨ་འཐས་གདོས་བཅས་མ་ཡིན་པར། །སྟོང་གསལ་འོད་སྐུར་ལམས་སེ་ལམ། །ཐུགས་རྗེའི་འོད་འབར་འཁྱིལ་ལི་ལི། །རི་རྒྱལ་ལྷུན་པོ་ལྟ་བུའི་སྐུ། །ཁམས་གསུམ་དབང་བསྡུད་ཟིལ་གྱིས་གནོན། །ནམ་མཁའི་མཐར་ཐུག་ཞིང་ཁམས་ཀུན། །སྤྲུལ་པའི་རྣམ་འགྱུར་དུ་མ་ཁྱབ། །བརྟན་གཡོ་འཁོར་འདས་མ་ལུས་ཀྱང་། །ཁྱབ་བདག་བླ་མ་གཅིག་པུའི་འཁྲུལ། །མཐའ་ཡས་ཞིང་ཁམས་རབ་འབྱམས་ཀྱི། །སངས་རྒྱས་བྱང་སེམས་དཀྱིལ་འཁོར་ལྷ། །མཁའ་འགྲོ་ཆོས་སྐྱོང་ལ་སོགས་པ། །མཚན་དང་ཆ་ལུགས་རྣམ་འགྱུར་གྱི། །རོལ་གར་སྣ་ཚོགས་ཅིར་བསྟན་ཀྱང་།

།རིགས་བདག་བླ་མ་ཁོ་ན་ཡི། །ངོ་བོ་ཡིན་ལ་ཡིན་ཤེས་པའི། །ངེས་ཤེས་སྙིང་ནས་ཐག་ཆོད་ཅིང་། །བླ་མ་སངས་རྒྱས་བླ་མ་ཆོས། །ཀུན་བྱེད་རྒྱལ་པོ་ཀུན་ཁྱབ་སྐུ། །རང་གི་སྒོ་གསུམ་ཐ་མི་དད། །བླ་མའི་སྐུ་གསུང་ཐུགས་རང་བཞིན། །དབྱེར་མེད་གདོད་ནས་ལྷུན་གྲུབ་པའི། །ཐུགས་ཀར་གསེར་གྱི་རྡོ་རྗེ་ནི། །རྩེ་ལྔ་གྱེན་དུ་ལངས་པ་ཡིས། །ལྟེ་བ་ཐུགས་སྲོག་ཧཱུྃ་ཡིག་ནི། །འོད་ཟེར་ལྔ་ཡི་མདངས་ཅན་གསལ། །རྡོ་རྗེ་དེ་ཡི་ཕྱི་སྐོར་དུ། །བཛྲ་གུ་རུའི་སྔགས་འཕྲེང་ཡང་། །འཇའ་འོད་ལྔ་ལྡན་ཁ་དོག་ཅན། །གཡས་སྐོར་འཁོར་འདས་འོད་ཟེར་ཚོགས། །ཕྱོགས་བཅུར་འཕྲོས་པས་རྒྱལ་ཀུན་ལ། །མཆོད་པ་ཕུལ་ཞིང་དངོས་གྲུབ་དང་། །བྱིན་རླབས་དབང་རྣམས་འོད་ཀྱི་ཚུལ། །ཚུར་བྱུང་རང་ལ་གཉིས་མེད་ཐིམ། །རང་གི་ཐུགས་རྗེའི་འོད་ཟེར་ནི། །འགྲོ་དྲུག་སེམས་ཅན་ཀུན་ལ་འཕྲོས། །ཀུན་གྱི་སྡིག་སྒྲིབ་སྡུག་བསྔལ་ཞི། །ཐམས་ཅད་བླ་མའི་སྐུ་རུ་གྱུར། །སྣང་སྲིད་ཐམས་ཅད་བླ་མའི་སྐུ། །སྒྲ་གྲགས་བཛྲ་གུ་རུའི་སྔགས། །དྲན་རྟོག་

ཡེ་ཤེས་རྣམ་རོལ་ཐུགས། །བཟའ་བཏུང་ཚོགས་ཀྱི་འཁོར་ལོ་ཉིད། །གོས་རྒྱན་གདན་དང་གནས་ཁང་ཡུལ། །ཚོགས་དྲུག་མཐའ་དག་མཆོད་པའི་རྫས། །གང་ཤར་ཅིར་སྣང་ཡེ་ཤེས་ཀྱི། །རྣམ་རོལ་ཆོས་ཉིད་འཁོར་ལོ་ལ། །དགག་སྒྲུབ་བཟང་ངན་ཞེན་འཛིན་གྱི། །བཅོས་བསླད་སྒྲོ་སྐུར་མི་བྱ་བར། །རང་རིག་གཉུག་མ་མ་བཅོས་པ། །བསྒོམ་བྱ་སྒོམ་བྱེད་མེད་པའི་ཀློང་། །ཡེངས་འཁྲུལ་བྲལ་བར་ལྷོད་ཀྱི་གློད། །སྐྱིད་སྡུག་ལེགས་ཉེས་ཚ་གྲང་དང་། །དགྲ་འདྲེ་རྐྱེན་ངན་ན་ཚ་དང་། །འཆི་བ་ལ་སོགས་གང་བྱུང་ཀྱང་། །བླ་མའི་ཐུགས་རྗེ་བྱིན་རླབས་ཉིད། །ཡིན་པར་བློ་ཐག་རྦད་ཀྱི་བཅད། །ཅི་ཕྱིར་ཞེ་ན་བཟང་ངན་དང་། །བདེ་སྡུག་འཛིན་པ་རྣམ་རྟོག་ཙམ། །རྣམ་རྟོགས་འཁྲུལ་ཕྱིར་འབྲེང་ན་བསླུ། །རང་རིག་བླ་མ་ཆོས་ཀྱི་སྐུ། །བརྟན་གཡོ་འཁོར་འདས་ཀུན་ལ་ཁྱབ། །ཀུན་ཁྱབ་རང་རིག་ངོ་བོ་ལ། །བདེ་སྡུག་བཟང་ངན་མ་གྲུབ་ཅིང་། །བདེ་སྐྱིད་སྣང་

མཁན་རང་གི་སེམས། །ཉོན་མོངས་དུག་ལྔ་སྡུག་བསྔལ་དང་། །བཏང་སྙོམས་སྣང་བ་ཀུན་རང་སེམས། །སེམས་ལ་བཟང་ངན་བདེ་སྡུག་གི །དགག་སྒྲུབ་སྤྲོས་པས་དབེན་པས་ན། །གང་ཤར་ཆོས་ཉིད་ཡེ་ཤེས་དབྱིངས། །འགག་མེད་རང་བྱུང་རིག་རྩལ་གྱི། །རང་སྒྲ་སྔགས་ཀྱི་ཆུ་རྒྱུན་ནི། །རྒྱུན་མི་ཆད་པར་བཟླ་བར་བྱའོ། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཐུན་མཚམས་སུ་བསྐྱེད་རིམ་བསྡུད་བར་སྤྲོ་ན། སྣོད་བཅུད་བདག་བསྐྱེད་སྔགས་འཕྲེང་རྡོ་རྗེ་དང་བཅས་པ་ཐམས་ཅད་ཐུགས་སྲོག་ཧཱུྃ་ལ་ཐིམ་ཞིང་། ཧཱུྃ་ཡང་འཇའ་ཡལ་བ་ལྟར་གྱུར་པའི་ངང་ནས། གདོད་མའི་གནས་ལུགས་ཡེ་ཤེས་ཆོས་ཀྱི་སྐུའི་རང་ཞལ་བལྟ་ཞིང་། དགེ་བ་འགྲོ་ལ་བསྔོ། སླར་རྒྱུན་སྤྱོད་ཐམས་ཅད་བླ་མའི་ལམ་ཁྱེད་ཀྱི་ངང་ནས་བྱ་བ་སྟེ། འོན་ཀྱང་ཚུལ་འདི་ནི་གསང་སྔགས་ཀྱི་བསྐྱེད་རིམ་སྤྱི་འགྲོ་ལྟར་ཡིན་མོད་ཀྱི། ཁྱད་པར་བླ་ན་མེད་པ་ཟབ་མོ་བསྐྱེད་རྫོགས་ཟུང་འཇུག་གི་ཉམས་ལེན་ལྟར་ན། བསྐྱེད་པ་དང་བསྡུ་བ་སོགས་ཐུན་མཚམས་རེས་འཇོག་ཏུ་མི་བྱ་སྟེ། རྣམ་པ་ཐམས་ཅད་དུ། སྣོད་བཅུད་བླ་མའི་དཀྱིལ་འཁོར། ངག་རླུང་གི་འགྲོ་འོང་དང་སྒྲ་གྲགས་སྔགས་ཀྱི་རང་བཞིན། སེམས་

ཀྱི་འགྱུ་དྲན་རྟོག་ཚོགས་ཐམས་ཅད་རང་བྱུང་རང་གྲོལ་ཡེ་ཤེས་ཆེན་པོར་ལ་བཟློ་བ་ཁོ་ན་རྒྱུན་ཆད་མེད་པར་ཉམས་སུ་བླངས་ཞིང་། ཐ་མལ་འཁྲུལ་འཛིན་གྱི་དབང་དུ་སྐད་ཅིག་ཀྱང་མ་ཤོར་བར་བྱེད་པ་ནི་བླ་མེད་ཀྱི་སྨིན་གྲོལ་བསྐྱེད་རྫོགས་མཐའ་དག་གི་སྙིང་པོའི་ཡང་སྙིང་ལགས་ཚེ། དེ་ལྟར་ཐུགས་ཉམས་སུ་བཞེས་ཚལ། ཞེས་པའི་བླ་སྒྲུབ་འདི་ནི། རྒྱ་བོད་ཀྱི་མཚམས། དར་རྩེ་མདོའི་ཤར་ཕྱོགས་ལ་མོ་རྩེ་ཞེས་བྱ་བའི་དབེན་གནས་ནས། བླ་མ་རིན་ཆེན་གྲུབ་པའི་དབང་ཕྱུག་བྱམས་པ་ངག་དབང་ཀུན་དགའ་བསོད་ནམས་པའི་བཞེས་པ་སྐོང་ཕྱིར་རྒོད་ཕུག་ནས་བྲིས་ཏེ་ཕུལ་བའོ།།